पाकिस्तान के स्वात पुलिस स्टेशन पर फिदायीन हमला; 10 लोगों की मौत, 20 से ज्यादा घायल
Breaking News Headlines Today, Pictures, Videos and More From Dainik Bhaskar (दैनिक भास्कर), महाराष्ट्र के नागपुर जिले में सोमवार सुबह एक फैक्ट्री में आग लगने से तीन मजदूरों की मौत हो गई और तीन अन्य घायल हो गए। एक अधिकारी ने बताया कि आग सुबह करीब
पाकिस्तान के खैबर पख्तूनख्वा प्रांत में सोमवार रात एक पुलिस स्टेशन पर फिदायीन हमला हुआ। इसमें 10 लोगों की मौत हो गई है, जिसमें 8 पुलिसकर्मी हैं। वहीं, हमले में 20 से ज्यादा लोग घायल हुए हैं। 
मीडिया रिपोर्ट्स के मुताबिक- यह हमला काउंटर टेरेरिज्म डिपार्टमेंट की बिल्डिंग में हुआ। यह स्वात जिले के कबाल इलाके में है। एक पुलिस अफसर ने बताया कि कुल दो हमले हुए हैं। इससे बिल्डिंग तबाह हो गई है। इसी इलाके में पाकिस्तान आर्मी कई दिनों से आतंकियों के खिलाफ ऑपरेशन चला रही है।
आज की अन्य बड़ी खबरें...
फ्लाई दुबई के एयरक्राफ्ट में लैंडिग के समय आग लगी
फ्लाई दुबई के एक एयरक्राफ्ट में काठमांडू एयरपोर्ट से उड़ान भरते समय आग लग गई। बाद में आग को बुझा लिया गया और फ्लाइट को दुबई रवाना कर दिया गया।
जम्मू-कश्मीर के अनंतनाग जिले में आतंकियों ने व्यक्ति को गोली मारी
जम्मू-कश्मीर के अनंतनाग जिले के मरहामा बिजबेहरा इलाके में आतंकियों ने एक व्यक्ति को गोली मारकर घायल कर दिया। घायल हुए आकिब अहमद डार का हॉस्पिटल में भर्ती करवाया गया है।
गुजरात पुलिस ने महाठग किरण पटेल की हिरासत श्रीनगर पुलिस को सौंपी
गुजरात पुलिस ने सोमवार को महाठग किरण पटेल की हिरासत श्रीनगर पुलिस को सौंप दी, ताकि उसके खिलाफ दर्ज हाई प्रोफाइल मामले की आगे की जांच की जा सके। किरण को सेंट्रल जेल श्रीनगर भेजा जाएगा। किरण ने प्रधानमंत्री कार्यालय का अधिकारी बनकर जम्मू-कश्मीर में कई सुविधाएं ली थीं। उसके खिलाफ गुजरात में भी 6 FIR दर्ज हैं।
महाराष्ट्र के गढ़चिरौली में बिजली गिरने से दंपती, दो बच्चों की मौत
महाराष्ट्र के गढ़चिरौली जिले में सोमवार को बिजली गिरने से एक दंपती और उनके दो बच्चों की मौत हो गई। ये सभी मोटरसाइकिल पर जा रहे थे। देसाईगंज इलाके के पास उन पर बिजली गिरी। इससे भरत राजगड़े (32), उनकी पत्नी अंकिता (30) और उनके दो बच्चों की मौके पर ही मौत हो गई। ये साईगंज तालुका के आमागांव के निवासी थे।
नागपुर जिले में फैक्ट्री में आग लगी, तीन मजदूरों की मौत तीन घायल
महाराष्ट्र के नागपुर जिले में सोमवार सुबह एक फैक्ट्री में आग लगने से तीन मजदूरों की मौत हो गई और तीन अन्य घायल हो गए। एक अधिकारी ने बताया कि आग सुबह करीब 11 बजे सोनेगांव निपानी ग्राम पंचायत MIDC इलाके के कटारिया एग्रो प्राइवेट लिमिटेड में लगी।सूचना मिलते ही फायर ब्रिगेड की गाड़ियां मौके पर पहुंच गईं। घायलों को अस्पताल में भर्ती कराया गया है।
निकोबार में भूकंप का झटका, तीव्रता 4.5 आंकी गई, सुबह मेघालय के वेस्ट खासी हिल्स में 3.5 तीव्रता का भूकंप आया था
सोमवार शाम करीब 4.28 बजे निकोबार द्वीप समूह पर 4.5 तीव्रता का भूकंप का झटका आया। भूकंप का केंद्र 10 किलोमीटर गहराई में था। मेघालय के वेस्ट खासी हिल्स में सोमवार सुबह 7.47 बजे भूकंप के झटके महसूस किए गए। रिक्टर स्केल पर भूकंप की तीव्रता 3.5 मापी गई। नेशनल सेंटर फॉर सीस्मोलॉजी ने इस बात की जानकारी दी है।
बांग्लादेश के 22वें राष्ट्रपति बने मोहम्मद शहाबुद्दीन, प्रेसिडेंट चुने जाने के 2 महीने बाद आज शपथ ली
मोहम्मद शहाबुद्दीन बांग्लादेश के 22वें राष्ट्रपति बन गए हैं। सोमवार को उन्होंने शपथ ली। प्रधानमंत्री शेख हसीना की मौजूदगी में संसद स्पीकर डॉ शिरीन शर्मिन चौधरी ने उन्हें शपथ दिलाई। 13 फरवरी को 73 साल के मोहम्मद शहाबुद्दीन राष्ट्रपति चुने गए थे।
सुप्रीम कोर्ट ने कॉमेडियन मुनव्वर फारुकी के खिलाफ सभी FIR इंदौर ट्रांसफर की, फारुकी ने हिंदू देवी देवताओं पर आपत्तिजनक बयान दिया था
सुप्रीम कोर्ट ने कॉमेडियन मुनव्वर फारूकी के खिलाफ सभी FIR इंदौर ट्रांसफर कर दी है। स्टैंड अप कॉमेडियन मुनव्वर पर आरोप है कि उन्होंने 2021 में मध्यप्रदेश के इंदौर हिंदू देवी देवताओं के खिलाफ आपत्तिजनक और आहत करने वाला बयान दिया था, जिस पर मध्यप्रदेश समेत कई राज्यों में मुकदमा दर्ज हुआ था, मध्यप्रदेश में फारूकी की गिरफ्तारी भी हुई थी।
हालांकि फारूकी ने अपने खिलाफ दर्ज मुकदमों को रद्द करने की मांग भी की थी। फारूकी और चार अन्य लोगों को भाजपा विधायक के बेटे की शिकायत पर 1 एक जनवरी 2021 को गिरफ्तार भी किया गया था।
बेंगलुरू में आय से अधिक संपत्ति मामले में BBMP के अधिकारी के घर छापा, कैश और जेवर मिले
बेंगलुरू के येलहंका में आय से अधिक संपत्ति के मामले में लोकायुक्त ने BBMP के अधिकारी एडीटीपी गंगाधरैया के घर छापा मारा। छापेमारी के दौरान नकदी और जेवर बरामद हुए हैं। लोकायुक्त एसपी ने बताया कि छापेमारी में दस्तावेजों के साथ कुछ कैश, जेवरात व अन्य सामान भी मिला है।
11 जुलाई तक बढ़ी लखीमपुर खीरी हिंसा के आरोपी आशीष मिश्रा की जमानत
लखीमपुर खीरी हिंसा मामले में सुप्रीम कोर्ट ने आरोपी आशीष मिश्रा की अंतरिम जमानत 11 जुलाई तक बढ़ा दी है। इसके पहले 14 मार्च को ट्रायल कोर्ट की रिपोर्ट देखने के बाद कहा था कि आशीष की जमानत का आदेश अगली सुनवाई तक प्रभावी रहेगा।
आशीष को 24 जनवरी को सुप्रीम कोर्ट ने सशर्त जमानत दी थी। आशीष की जमानत की शर्तों में 7 दिन के भीतर यूपी और दिल्ली छोड़ना,नए ठिकाने की पूरी जानकारी कोर्ट को देना और गवाह को धमकाने पर बेल कैंसिल होना शामिल था।
तमिलनाडु में रियल स्टेट कंपनी जी स्क्वॉयर पर इनकम टैक्स का छापा, 50 से अधिक जगहों पर तलाशी जारी
तमिलनाडु में सोमवार सुबह से इनकम टैक्स विभाग (IT) का रियल स्टेट प्राइवेट कंपनी जी स्क्वॉयर के कई ठिकानों पर तलाशी अभियान जारी है। छापेमारी चेन्नई के अलावा कोयंबटूर और त्रिची में की जा रही है। कंपनी के 50 से अधिक ठिकानों पर तलाशी ली जा रही है। DMK विधायक एमके मोहन के बेटे के घर पर भी IT अधिकारी पहुंचे हैं, जिसको लेकर घर के बाहर पार्टी कार्यकर्ताओं ने विरोध प्रदर्शन शुरू कर दिया। बता दें, DMK विधायक के बेटे के पास जी स्क्वॉयर कंपनी के शेयर हैं।
मुंबई पुलिस ने 36 लाख रुपए की चरस पकड़ी, एक आरोपी गिरफ्तार
मुंबई के कांदिवली के चारकोप इलाके से एक ड्रग पैडलर को गिरफ्तार किया गया। उसके कब्जे से 36 लाख रुपए की ड्रग्स बरामद हुई। पुलिस ने रविवार को इस बात की जानकारी दी। मुंबई पुलिस ने बताया कि एंटी-नारकोटिक्स सेल (ANC) की कांदिवली इकाई ने एक अपार्टमेंट पर छापा मारा, जहां उन्होंने 1.23 किलोग्राम चरस बरामद की।
अमेरिकी राज्य टेक्सास के स्कूल में फायरिंग, 9 टीनएजर्स घायल; 4 दिन में दूसरी घटना
अमेरिकी राज्य टेक्सास के जैस्पर में भारतीय समय के मुताबिक, रविवार देर रात एक स्कूल में फायरिंग हो गई। 9 टीनएजर्स घायल हो गए। हमले के वक्त प्रॉम पार्टी चल रही थी। एक पुलिस अधिकारी ने कहा- गोलीबारी के फौरन बाद सभी टीनएजर्स को अस्पताल ले जाया गया। सभी की हालत फिलहाल स्थिर है।
हमलावर कौन था, उसे गिरफ्तार किया गया या नहीं, पुलिस ने फिलहाल इसकी जानकरी नहीं दी है। हमले की वजह भी सामने नहीं आई है। 4 दिन पहले अल्बामा राज्य के डेडविले में एक टीनएजर की बर्थडे पार्टी में गोलीबारी हुई थी। 6 नाबालिगों की मौत हो गई थी। 20 लोग घायल हुए थे।
न्यूजीलैंड के केर्माडेक आईलैंड में भूकंप, रिक्टर स्केल पर तीव्रता 7.3 रही 
न्यूजीलैंड के उत्तर-पूर्व में केर्माडेक आईलैंड में सोमवार को 7.3 तीव्रता का भूकंप आया। अमेरिकी जियोलॉजिकल सर्वे ने इसकी जानकारी दी। भूकंप का केंद्र जमीन के नीचे 10 किमी की गहराई में था। भूकंप के बाद सुनामी की चेतावनी जारी नहीं की गई।
हरियाणा के सांसद कार्तिकेय शर्मा की कार को ट्रक ने टक्कर मारी, बाल-बाल बचे
हरियाणा के राज्यसभा सांसद कार्तिकेय शर्मा के साथ रविवार को हादसा हो गया। कुंडली-मानेसर-पलवल एक्सप्रेस-वे पर उनकी गाड़ी को ट्रक ने टक्कर मार दी। इस हादसे में वह बाल-बाल बच गए हैं। उन्हें कोई चोट नहीं आई। हालांकि उनकी गाड़ी का काफी नुकसान हुआ है।
जानकारी के मुताबिक राज्यसभा सांसद कार्तिकेय शर्मा चरखी दादरी के डूडीवाला किशनपुरा गांव में भगवान परशुराम जन्मोत्सव पर उनकी प्रतिमा के अनावरण कार्यक्रम में बतौर मुख्यातिथि शिरकत करने गए थे। यहां शिरकत करने के बाद वह वापस गुरुग्राम लौट रहे थे। इस बीच गुरुग्राम से 15 किलोमीटर पहले KMP पर ट्रक ने उनकी गाड़ी को जोरदार टक्कर मार दी। पढ़ें पूरी खबर...
असम में बारिश और तूफान से 2 लोगों की मौत, 144 गांवों के 41400 लोग प्रभावित हुए
असम में पिछले 48 घंटों में तूफान, बारिश और ओले गिरने की वजह से 2 लोगों की मौत हो गई। जबकि 144 गांवों के 41,400 से अधिक लोग प्रभावित हैं। मरने वालों की पहचान बिजॉय मनकी और देव कुमार ठाकुर के रूप में हुई है।
नीतीश कुमार कोलकाता में ममता बनर्जी से मिले, अखिलेश यादव से भी मिलेंगे
बिहार के सीएम नीतीश कुमार ने सोमवार को कोलकाता में बंगाल की मुख्यमंत्री ममता बनर्जी से मुलाकात की। वहीं, लखनऊ में वे यूपी के पूर्व मुख्यमंत्री अखिलेश यादव से मिलेंगे। इस दौरान बिहार के डिप्टी सीएम तेजस्वी यादव भी नीतीश के साथ रहेंगे। इन मुलाकातों में लोकसभा चुनाव के लिए विपक्षी गठबंधन पर बात हो सकती है। पढ़ें पूरी खबर...